Spoločnosť Ježišova

Spoločnosť Ježišova () alebo Rád jezuitov alebo Jezuiti je najväčší rímskokatolícky rehoľný rád. V súčasnosti má okolo 20 000 členov. Jej činnosť sa sústreďuje na oblasť misií, vedy a pastorácie. Rehoľníci zo Spoločnosti Ježišovej na Slovensku si za meno píšu skratku SJ (vo svete sa používa aj SI a v Česku TJ). Táto mužská rehoľa nemá paralelnú ženskú vetvu, hoci sa mylne spája so ženskou Congregatio Jesu.

 Dejiny 
Spoločnosť Ježišovu založil Ignác z Loyoly v roku 1534. Bol prvým hlavným predstaveným rehole, ktorý sa nazýva generál. Rehoľu  ústne schválil pápež Pavol III. 3. septembra 1539 a cirkevnoprávne ju potvrdil bulou Regimini militantis Ecclesiae dňa 27. septembra 1540. Spoločnosť Ježišova bola v rokoch 1773 – 1814 po vonkajšom nátlaku (dočasne) zrušená.

 Chronológia dejín rehole na Slovensku 
náhľad|Najznámejší znak Spoločnosti Ježišovej
 1491 - 1700 
 1491 – narodenie Ignáca z Loyoly
 1534 – 15. august – sľuby siedmich spoločníkov: Ignác z Loyoly (Bask), Peter Faber (Francúz), František Xaverský (Navarra), Alfonzo Salmeron, Jakub Lainéz a Nicolás de Bobadilla (Španieli) a Simão Rodrigues (Portugalčan)
 1540 – pápež Pavol III. cirkevnoprávne potvrdil Spoločnosť Ježišovu bulou Regimini militantis Ecclesiae 
 1542 – Nicolás de Bobadilla prichádza do Viedne
 1551 – založenie kolégia vo Viedni, na ktorom študovali aj Uhri (Slováci)
 1552 – založenie kolégia v Ríme, ktoré malo slúžiť aj pre Uhorsko
 1553 – ostrihomský arcibiskup Mikuláš Oláh sa prvý raz stretáva s jezuitmi
 1556 – 31. júl – smrť Ignáca z Loyoly
 1561 – 1. januára - Ferdinand I. vydáva zakladajúcu listinu trnavského kolégia SJ
 1561 – 23. apríl – príchod jezuitov do Trnavy
 1567 – 15. september – zánik kolégia a odchod jezuitov z mesta (požiar a morová epidémia)
 1586 – 27. jún - prevzatie Turčianskej prepozitúry jezuitmi (donačnú listinu vydal cisár Rudolf II.). Založenie kolégia v Kláštore pod Znievom.
 1598 – nové kolégium v Šali
 1604 – 21. február – príchod jezuitov do Košíc
 1605 – jezuiti boli z Kláštora pod Znievom a zo Šale vyhnaní
 1608 – príchod jezuitov na pozvanie arcibiskupa Františka Forgáča do Bratislavy
 1609 – činnosť tlačiarne F. Forgáča v Bratislave, v ktorej pracujú aj jezuiti
 1615 – 2. júl – založenie kolégia v Humennom grófom Jurajom Drugetom
 1615 – druhé založenie kolégia v Trnave
 1619 – vyhnanie jezuitov z Uhorska (povstanie Gabriela Betlena)
 1619 – 7. september – smrť 3 košických mučeníkov (sv. Marek Križin, sv. Štefan Pongrác sv. Melichor Grodecký)
 1622 – založenie jezuitskej misie na Spišskom Hrade
 1625 – príchod jezuitov do Komárna
 1626 – 11. september zakladajúca listina kolégia pri Dóme sv. Martina (dnes Rímskokatolícka cyrilometodská bohoslovecká fakulta Univerzity Komenského v Bratislave)
 1629 – návrat jezuitov do Humenného (smrť Gabriela Betlena)
 1631 – 12. november – usadenie v Košiciach
 1635 – 12. máj - založenie Trnavskej univerzity (poštátnenie univerzity v roku 1769)
 1640 – 31. august - premiestnenie jezuitského kolégia z Humenného do Užhorodu
 1645 – usadenie jezuitov na Skalke pri Trenčíne
 1646 – otvorená tlačiareň v Trnave (do roku 1777)
 1646 – 2. december – príchod jezuitov do Trenčína
 1647 – školská činnosť na Spišskej Kapitule (založenie rezidencie 2. októbra 1948)
 1648 – 1. máj – príchod jezuitov do Banskej Bystrice
 1649 – otvorenie jezuitského gymnázia v Trenčíne
 1649 – 19. november – príchod jezuitov do Banskej Štiavnice
 1652 – príchod do Španej Doliny
 1654 – založenie kolégia v Košiciach
 1655 – otvorenie noviciátu Spoločnosti Ježišovej v Trenčíne
 1657 – 26. február - založenie Košickej univerzity
 1660 – 31. júl - príchod jezuitov do Skalice
 1665 – 20. august – príchod jezuitov do Leopoldova (dnes väznica)
 1671 – príchod jezuitov do Levoče (jezuiti prebrali kostol a dom po minoritoch)
 1673 – 8. marec – príchod jezuitov do Prešova (18. marca otvárajú školu)
 1686 – založenie rezidencie v Žiline (1691 otvárajú školu)

 1700 - 1900 
 1701 – zriadenie rezidencie v Rožňave
 1712 – 22. október zriadenie kolégia v Bratislave
 1716 – otvorená tlačiareň v Košiciach (do roku 1774)
 1729 – príchod jezuitov do Liptovského sv. Mikuláša
 1750 – zriadenie gymnázia v Banskej Štiavnici
 1753 – 1. január – príchod jezuitov do Pezinka (v novembri už učia)
 1755 – zriadenie gymnázia v Rožňave
 1773 – 21. júl – Spoločnosť Ježišova bola na nátlak európskych panovníkov pápežom Klementom XIV. zrušená všade, kde sa čítal pápežský dokument (breve – list Dominus ac Redemptor). Proti promulgácii sa kategoricky postavili dvaja európski monarchovia, pruský kráľ Fridrich II. Veľký a ruská cárovná Katarína II.
 1780 – 2. február – otvorenie noviciátu v Polocku (Ruská ríša)
 1783 – ústne schválenie Spoločnosti Ježišovej v Rusku Piom VI.
 1801 – 7. marec – Pius VII. listom Catholicae fidei potvrdil rehoľu vo Všeruskej ríši
 1814 – 7. august – Spoločnosť Ježišova obnovená pápežom Piom VII. 7. augusta 1814 bulou Sollicitudo omnium Ecclesiarum.
 1820 – 25. marec – cár Alexander I. vyhostil jezuitov z Všeruskej ríše
 1843 – zriadenie Rakúsko-Haličskej provincie Spoločnosti
 1846 – 21. jún – ustanovenie Rakúskej provincie
 1853 – 22. máj – založenie kolégia v Trnave (aj noviciát)
 1864 – otvorenie kolégia v Bratislave
 1871 – 3. máj – zriadená Rakúsko-uhorská provincia

 1900 - súčasnosť 
 1909 – 15. august – zriadená Uhorská provincia
 1919 – 8. december – zriadená Česko-Slovenská viceprovincia
 1922 – 7. august – zriadený dom v Ružomberku
 1929 – 16. august – zriadená Česko-Slovenská provincia
 1931 – 2. február – ustanovenie závislej Slovenskej viceprovincie (Táto „závislosť“ predstavovala iba právny pojem)
 1938 – 23. august – ustanovenie nezávislej Slovenskej viceprovincie (provinciálom sa stáva Rudolf Mikuš)
 1938 – zriadený dom v Spišskej Novej Vsi
 1938 – 1. september – otvorenie gymnázia v Bratislave
 1939 – spišský biskup Ján Vojtaššák dáva vedenie Malého seminára v Levoči jezuitom
 1939 – 27. september – zriadený dom v Piešťanoch
 1940 – prevzatie biskupského gymnázia v Levoči
 1942 – 5. október – otvorenie Teologického inštitútu v Banskej Bystrici
 1950 – zásah proti reholiam v Česko-Slovensku
 1965 – generál Pedro Arrupe dáva podnety na nové orientácie Spoločnosti v duchu Druhého vatikánskeho koncilu. Spoločnosť dostala za úlohu čeliť ateizmu.
 1969 – I. tajná návšteva Pedra Arrupeho na Slovensku
 1983 – 13. september – nový generálny predstavený Peter-Hans Kolvenbach
 1990 – vrátenie odňatých domov z roku 1950; začína sa organizovať život v Bratislavskej, Trnavskej, Piešťanskej, Ružomberskej a Košickej komunite.
 1993 – 10. januára otvorený exercičný dom v Prešove
 1994 – otvorený dom v Ivanke pri Dunaji
 1995 – 7. september svätorečenie košických mučeníkov pápežom Jánom Pavlom II. v Košiciach a druhá návšteva generála
 2001 – presťahovanie noviciátu z Trnavy do Ružomberka a tretia návšteva generála
 2013 – 13. marec prvýkrát v histórii bol zvolený jezuitský pápež, František
 2013 – 3. september zomrel Peter Bujko SJ, provinciál Spoločnosti Ježišovej na Slovensku

 Charakteristika 
Vnútornú charakteristiku jezuitov najviac ovplyvňuje Ignácova kniha duchovných cvičení, exercicií. Z nej vychádzajú stanovy rádu. Pôsobnosť jezuitov je kdekoľvek kde ich pošle pápež, ktorému venujú svoj osobitný štvrtý sľub poslušnosti, ktorý pridávajú k zvyčajným trom rehoľným sľubom (chudoby, čistoty a poslušnosti). Najvyšším predstaviteľom rádu je generál, ktorý sa volí doživotne a sídli v Ríme.

Proces prijímania kandidátov začína dvojročným noviciátom, po ktorom novic skladá tri rehoľné sľuby. Definitívne prijatie nastáva po najmenej desiatich rokoch v ráde a po treťom skúšobnom roku. Generálny predstavený dovoľuje väčšine členov zložiť štvrtý sľub (poslušnosť pápežovi).

Vzhľadom na charakter činnosti Spoločnosti Ježišovej sa jej členovia necítia byť viazaní povinnosťou spoločnej modlitby v chóre.

 Jezuiti na Slovensku 
náhľad|Trnavská rezidencia Spoločnosti Ježišovej.
Jezuiti pôsobia v 8 domoch:
 Bratislava Provincialát Spoločnosti Ježišovej na Slovensku, kde sídli slovenský provinciál, ktorým je od 11. mája 2014 P. Rudolf Uher SJ.Úrad prebral od P. Petra Bujka SJ., ktorý zomrel vo veku 45 rokov 3. septembra 2013.Redakcie časopisov: POSOL, Viera a Život, Jezuiti dnesSpravovanie Teologickej fakulty Trnavskej univerzityŠkolastikát Spoločnosti Ježišovej, kde mladí jezuiti sa pripravujú na svoje poslanie
 Ivanka pri Dunaji  Duchovné centrum "Loyola"Komunita seniorov, kde sú starší kňazi a bratia ale aj jezuitskí dobrovoľníci
 Trnava  Vydavateľstvo Dobrá kniha, ktorá sa snaží tlačovým apoštolátom ovplyvňovať veriacichjezuiti v tomto meste sú poverení pastoráciou vysokoškolákov 
 Piešťany  Exercičný dom Spoločnosti Ježišovej, kde sa dávajú duchovné cvičenia sv. Ignáca
 Ružomberok  Noviciát Spoločnosti Ježišovej, kde sa mladí ľudia pripravujú na vstup do Spoločnosti JežišovejJezuiti vypomáhajú v pastorácii vysokoškolákov
 Prešov  Exercičný dom sv. Ignáca dom, kde sa dávajú duchovné cvičenia sv. Ignáca
 Košice  Internát pre Gymnázium Tomáša AkvinskéhoCentrum Východ-Západ – prepájanie spirituality východu a západu.

 Významné osobnosti 
náhľad|Sv. Ignác z Loyoly
náhľad|Peter-Hans Kolvenbach
náhľad|kardinál Jorge Mario Bergoglio (neskorší pápež František) v roku 2008
náhľad|kardinál Tomáš Špidlík
náhľad|Arcibiskup Ján Babjak SJ na liturgii v Prešove.
 Generálni predstavení 
 Ignác z Loyoly (1541 – 1556)
 Diego Laínez (1558 – 1565)
 František Borgia (1565 – 1572)
 Everard Mercurian (1573 – 1580)
 Claudius Aquaviva (1581 – 1615)
 Mutio Vitelleschi (1615 – 1645)
 Vincent Carafa (1646 – 1649)
 František Piccolomini (1649 – 1651)
 Luigi Gottifredi (1652 – 1652)
 Goswin Nickel (1652 – 1664)
 Gian Paolo Oliva (1664 – 1681)
 Charles de Noyelle (1682 – 1686)
 Thyrsus González (1687 – 1705)
 Michelangelo Tamburini (1706 – 1730)
 Franz Retz (1730 – 1750)
 Ignác Visconti (1751 – 1755)
 Luigi Centurioni (1755 – 1757)
 Lorenzo Ricci (1758 – 1775) (1773 bola Spoločnosť Ježišova zrušená)
 Tadeusz Brzozowski (1814 – 1820) (1814 bola Spoločnosť Ježišova obnovená)
 Alojz Fortis (1820 – 1829)
 Joannes Philippus Roothaan (1829 – 1853)
 Pierre Jean Beckx (1853 – 1887)
 Anton Mária Anderledy (1887 – 1892)
 Louis Martin (1892 – 1901)
 Franz Xaver Wernz (1906 – 1914)
 Wladimir Ledóchowski (1915 – 1942)
 Jean Baptiste Janssens (1946 – 1964)
 Pedro Arrupe (1965 – 1983)
 Peter-Hans Kolvenbach (3. september 1983 – 18. január 2008)
 Adolpho Nicolás (19. január 2008 – )

 Svätí a blahoslavení 
K 1. januáru 2003 mala Spoločnosť Ježišova vyhlásených 48 svätých (34 mučeníkov a 14 vyznávačov) a 148 blahoslavených (139 mučeníkov a 9 vyznávačov).
 sv. Ignác z Loyoly – zakladateľ rehole
 sv. František Xaverský – misionár v Indii
 sv. Peter Fáber – duchovný vodca
 sv. Peter Kanízius – napísal prvý katechizmus
 sv. Andrej Bobola – poľský mučeník
 sv. Alojz Gonzága – patrón študentov
 Peter Claver – misionár v Amerike
 Edmund Campion – mučeník v Anglicku
 Štefan Pongrác a Marek Križin – Svätí košickí mučeníci

 Vo svete 
 Alfred Delp – zavraždený počas II. svetovej vojny
 Baltasar Gracián – filozof, spisovateľ
 Anthony de Mello – indický jezuita, známy svojimi netradičnými meditáciami (tzv. Sadhana – Cesta k Bohu). 
 Jozef Ratzinger mal voči týmto meditáciám výhrady
 Ferdinand Perier – arcibiskup Kalkatský
 Matteo Ricci – misionár v Číne
 Karl Rahner – teológ
 Tomáš Špidlík – teológ, kardinál
 Pierre Teilhard de Chardin – filozof a paleontológ
 František - rodným menom Jorge Mario Bergoglio, do svojej voľby za pápeža arcibiskup v Buenos Aires

 Na Slovensku 
 Ján Babjak – emeritný prešovský arcibiskup a metropolita
 Peter Dubovský – biskup
 Juraj Dolinský – historik, dekan teologickej fakulty Trnavskej univerzity v Trnave
 Michal Fedor - gréckokatolícky kňaz, historik, zakladateľ  Centra spirituality Východ - Západ Michala Lacka SJ v Košiciach
 Maximilián Hell – astronóm, matematik, fyzik
 Pavol Hnilica – biskup
 Vendelín Javorka – kňaz, misionár, prvý rektor Russica
 Dominik Kaľata – biskup 
 Ján Chryzostom Korec – kardinál a nitriansky biskup
 Michal Kumorovitz – kňaz, teológ, fyzik
 Michal Lacko - gréckokatolícky kňaz, historik, vysokoškolský profesor
 Milan Lach – bratislavský pomocný biskup
 Ferdinand Takáč – kňaz, väzeň za vieru, prekladateľ, spisovateľ, autor chorvátsko - slovenského slovníka
 Cyril Vasiľ – arcibiskup, košický eparchiálny biskup, predtým sekretár Kongregácie pre východné cirkvi v Ríme

 Prenesený význam 
Niekedy je možné sa stretnúť s preneseným slovným spojením „jezuita“ - čo znamená cieľavedomý, dobrý manipulátor, namyslený.

 Literatúra 
 "Jezuiti : Spoločnosť Ježišova (SJ)." In: Ján Babjak: Rehole a kongregácie na Slovensku. 1. vydanie. Trnava : Dobrá kniha, 1998, s. 65-69. ISBN 80-7141-183-3
 "Tovaryšstvo Ježíšovo - jezuité." In: ŘEHOLNÍ ŽIVOT V ČESKÝCH ZEMÍCH : Řeholní řády a kongregace, sekulární instituty a společnosti apoštolského života v České republice. Kostelní Vydří : Karmelitánské nakladatelství, 1997. s. 83-86. ISBN 80-7192-222-6
 CSONTOS, Ladislav (ed.): Jezuitské školstvo včera a dnes : Zborník z medzinárodnej vedeckej konferencie 12. októbra 2006 v Trnave. Trnava : Dobrá kniha pre Ústav dejín Trnavskej univerzity a pre Teologickú fakultu Trnavskej univerzity, 2006, 215 s. ISBN 80-7141-545-6

 Iné projekty 

 Externé odkazy 
 Jezuiti - Spoločnosť Ježišova na Slovensku
 The Jesuit Curia in Rome - The House of the Superior General – Spoločnosť Ježišova vo svete


Kategória:Duchovné rády